### NN 81/2022 (13.7.2022.), Odluka o naknadi za razvoj na području Općine Murter – Kornati

VODOVOD I ODVODNJA ŠIBENIK D.O.O.

1223

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ NA PODRUČJU OPĆINE MURTER KORNATI

I. OPĆE ODREDBE

Članak 1.

Ovom se odlukom na području Općine Murter – Kornati utvrđuje obveza plaćanja naknade za razvoj radi osiguravanja ravnomjernog razvoja sustava odvodnje otpadnih voda Murter – Betina.

Članak 2.

Naknada za razvoj utvrđuje se u iznosu od 4,00 kn/m3, i to :

– Za otplatu zajma temeljem Ugovora o podzajmu i Ugovora o prikupljanju naknade za razvoj i povrat Podzajma (Zajam br. 7640/HR Međunarodne banke za obnovu i razvoj) – 1,00 kn/m3

– Za nastavakagrađenja objekata i uređaja komunalne infrastrukture za odvodnju i pročišćavanje otpadnih voda Mureter Betina – 3,00 kn/m3.

II. OBRAČUN, NAPLATA I NAMJENA NAKNADE ZA RAZVOJ

Članak 3.

Obveznik plaćanja naknade za razvoj je obveznik plaćanja cijene usluge javne vodoopskrbe na području Općine Murter Kornati.

Obveznici plaćanja naknade za razvoj su sve kategorije korisnika usluge javne vodoopskrbe na području Općine Murter Kornati.

Članak 4.

Naknada za razvoj utvrđuje se u apsolutnom iznosu.

Osnovica za obračun naknade za razvoj je jedinica mjere isporučene vodne usluge, odnosno tisuću prostornih metara (ili litara) isporučene vode (1 m3).

Naknada za razvoj odvodnje je sastavni dio cijene vodne usluge na području Općine Murter Kornati.

Članak 5.

Naknada za razvoj vodoopskrbe i odvodnje obračunava se na temelju ispostavljenog računa za vodnu uslugu i iskazuje se kao zasebna stavka na računu te usluge.

Iznos naknade za razvoj prihod je Isporučitelja vodne usluge.

Iznos naknade za razvoj odvodnje ne podliježe obvezi obračunavanja poreza na dodanu vrijednost.

Ukupan iznos naknade za razvoj odvodnje koju je obveznik plaćanja dužan platiti predstavlja umnožak količine isporučene vodne usluge sa apsolutnim i zasebno iskazanim iznosima naknade za razvoj.

Račun za ispostavljenu vodnu uslugu može izdati Isporučitelj ili fizička odnosno pravna osoba kojoj je na temelju ugovora povjerena naplata vodne usluge.

Naknada za razvoj odvodnje je prihod Isporučitelja.

III. PRAVA I OBVEZE ISPORUČITELJA

Članak 6.

Isporučitelj ima pravo i obvezu prikupljanja i trošenja prikupljenih sredstava naknade za razvoj odvodnje, prema godišnjim planovima za izgradnju prihvaćenim na Skupštini Isporučitelja sukladno namjenama iz čl. 2. ove Odluke.

Pravo i obveza Isporučitelja iz stavka 1. ovog članka posebno razumijeva:

– pravo i obvezu prikupljanja sredstava naknade za razvoj odvodnje na posebnom računu Isporučitelja,

– pravo i obvezu prikupljena sredstava naknade za razvoj odvodnje koristiti za podmirenje obveza iz čl. 2. ove Odluke

– obvezu vođenja evidencije o prikupljenim i utrošenim sredstvima naknade za razvoj odvodnje,

O namjenskom utrošku prikupljenih sredstava nakande za razvoj Uprava je dužna izvještavati Skupštinu Isporučitelja vodne usluge najmanje jedanput godišnje.

Upravi Isporučitelja vodne usluge zabranjeno je raspolagati sredstvima naknade za razvoj suprotno odredbi st. 1. ovog članka.

IV. ZAVRŠNA ODREDBA

Članak 7.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 8.

Stupanjem na snagu ove Odluke prestaje se primjenjivati Odluka Općinskog vijeća Općine Murter – Kornati o naknadi za razvoj, klasa: 325-01/18-01/03, urbroj: 2182/18-01/1-18-1, od 26. rujna 2018. godine.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-20/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.